 सारे शैह्रै च रेह्ड़ी आह्ले दा जागत मश्हूर होइया हा।  सूरजै दै कारण रमेश दा मान बी बधेआ हा।  सगुआं लोक दिक्खन औन लगी पे जे केह्ड़ा रेह्ड़ी आह्ला ऐ जिन्न अपने पुत्तरै ई नेही सिक्ख-मत्त ते तलीम दित्ती ऐ।  जिन्न रेह्ड़ी पर खड़ोइयै कदें कोई चीज नी खादी उब्बी फलें दा रस पीन रमेश दी रेह्ड़ी पर औन लगी पे।  रमेश दी बचत बी बधी गेई।  बल्लें-बल्लें उसी बी सूरजै पर फखर होन लगी पेआ हा।  जेह्ड़े लोक पैह्लें ‘ओए रमेश’ करियै कुआलदे हे उब्बी उस हुन ‘रमेश जी’ करियै कुआलन लगे हे।  सच्च गै गलांदे न जे पुत्तरें ते बैंह्त्तरें घर फिरदे आए।  इक्क पत्तर बी बड़ैई तारी ओड़दा ऐ।  लोक अपने-अपने जागतें ई सूरजै दी मसाल देन लगी पे।  रमन नै बी सूरजै बारै खबारै च पढ़ेआ तां रौह्न नीं होआ।  उब्बी माऊ ई लेइयै उंदै घर ममारख देन आया।  रमन नै शाबाशी दे तौरै पर सूरजै ई पंज सौ रपेऽ दित्ते।  लीलो नै बथ्हेरा ठाकेआ पर रमन दी मांऽ निही मन्नी।  ओह् आक्खन लगी, ‘अऊं तेरे ते सरला च कोई फर्क नीं बुझदी।  जागत पास होआ ऐ, उसी नाम नी देना।  चुप्प कर तूं। ’ लीलो ई मन्नना पेआ।  लीलो नै मते चिरें रमन गी दिक्खेआ हा।  उसी ओह् किश बदले-बदले दा ते लिस्सा सेही होआ।  लीलो नै बड़ा खरोतेआ पर नुहाड़ा परता इक्कै हा, ‘किश बी नेईं ऐ बोबो।  तुसेईं नांह्-न्हक्क बैह्म होई गेदा ऐ।  लीलो नै रसोई जाइयै रमन दी माऊ ई पुच्छेआ तां सारी गल्लै दा पता लग्गा।  नुहाड़े बी अत्थरूं ढली आए ते मन खराब होइया।  सूरजै दा रुआं-रुआं माऊ दा देनदार हा।  उसी पता हा जे इस्सै देवी दी ममता दा अमरत पीयै ओह् सुफलता दियां पौढ़ियां चढ़ा’रदा ऐ। 